BIEŽĀKĀS KĻŪDAS, aizpildot pieteikuma veidlapu:

Tiesa bieži noraida pieteikumu par pagaidu aizsardzību pret vardarbību (**PAPV**), pamatojoties uz to, ka nav norādīta:

* vieta, kur ir notikusi vardarbība;
* kādu prasību nākotnē cels prasītāja vai ir jau cēlusi.

Vieta ir svarīga pieteikumos, kurus sniedz pirms prasības celšanas:

Civilprocesa likuma 250.55 panta trešā daļa: “*Pieteikumu par pagaidu aizsardzību pret vardarbību pirms prasības celšanas iesniedz tiesai pēc aizskāruma nodarīšanas vietas.*”

Tātad, ja šo pieteikumu par pagaidu aizsardzību ceļ pirms prasības, tad obligāts noteikums ir norādīt, kādu prasību cietusī cels. (Skat. Civilprocesa likuma 30.5 nodaļu “*Pagaidu aizsardzība pret vardarbību*”).

Līdz ar to pieteikumā jānorāda, ka nākotnē prasītāja cels prasību tiesā par:

* laulības šķiršanu / atzīšanu par neesošu un/vai
* bērnu aizgādnību un saskarsmi un/vai
* īpašuma sadali un/vai
* uzturlīdzekļu piedziņu un/vai
* prasījumu personisku aizskārumu dēļ – kompensāciju un morālā kaitējuma atlīdzināšanu vai prasību piedzīt zaudējumus, kas radušies personisku aizskārumu rezultātā (piem., par ārstēšanos)

KURĀ TIESĀ IESNIEGT PIETEIKUMU?

Tiesā pēc nodarījuma vietas (tiesā, kura ir piederīga adresei, kur notika vardarbība).

Tiesu meklētājs pieejams šeit: <https://tiesas.lv/tiesas/meklet>

Ievadot meklētājā pilsētu vai novadu, tiks uzrādītas konkrētajai adresei piekritīgās tiesas kontaktinformācija.

Piemēri, kā aizpildīt PAPV

***4. Kāda veida vardarbība (fiziska, seksuāla, psiholoģiska vai ekonomiska) vai vardarbīga kontrole (tāda darbība vai darbību kopums, kas ietver aizskaršanu, seksuālu piespiešanu, draudus, pazemošanu, iebiedēšanu vai citas vardarbīgas darbības, kuru mērķis ir kaitēt, sodīt vai iebiedēt aizskarto personu) ir vērsta pret prasītāju un kā tā izpaužas***

**Piemēri:**

*Atbildētājs (vārds, uzvārds) ir bijis fiziski un emocionāli vardarbīgs pret mani vairāk kā \_\_\_\_ gadus / mēnešus. Vardarbība gan pret mani, gan maniem bērniem ir notikusi (pilsēta, adrese, ir/nav/bija/nebija kopīgs mājoklis)* OBLIGĀTI! *Atbildētājs pastiprināti lieto alkoholu, saskarē ar mani ir rupjš, agresīvs un draud ar vardarbību un kad ir iespēja, iespaido mani fiziski, izsaka draudus un apvaino.*

*Ņemot vērā emocionālas un fiziskas vardarbības augsto risku no atbildētāja puses, kā arī viņa impulsīvo dabu, uzskatu, ka manās un manu bērnu interesēs ir būt pasargātiem no fiziskas un psiholoģiskas vardarbības, emocionāliem satricinājumiem un pārdzīvojumiem.*

*Dotā brīdī risinu situāciju, sadarbojos ar biedrību Centrs MARTA / RD sociālo dienestu / Bāriņtiesu, lai risinātu savu sociālo situāciju. Esmu nolēmusi sniegt prasību tiesā par laulības šķiršanu / atzīšanu par neesošu // bērnu aizgādību un saskarsmi // īpašuma sadali // uzturlīdzekļu piedziņu // morālā kaitējuma atlīdzināšanu // zaudējumu atlīdzināšanu, kas radušies personisku aizskārumu rezultātā (piem., ārstēšanās izdevumi)* OBLIGĀDI VISMAZ VIENU!

*Pastāv ļoti liels atkārtotas vardarbības risks no atbildētāja puses, jo vēlos pārtraukt pret sevi un bērniem vērsto fizisko vardarbību, un pazemošanu, tāpēc man ir nepieciešama aizsardzība no atbildētāja.*

***6. Piemērojamais pagaidu aizsardzības pret vardarbību līdzeklis*** *(var atzīmēt vairākus)* ***un tā pamatojums***

*[…]*

*Pamatojums attiecīgā pagaidu aizsardzības pret vardarbību līdzekļa piemērošanai*

**PiemērS:**

*Ņemot vērā to, ka atbildētājs ir īstenojis fizisku izrēķināšanos gan ar mani, gan arī maniem bērniem, sastapšanās vai jebkāds kontakts ar atbildētāju gan man, gan bērniem apdraud mūsu veselību un dzīvību. Atbildētājs pastiprināti lieto alkoholu un alkohola iespaidā viņa agresija nav prognozējama. Attiecīgie pagaidu aizsardzības pret vardarbību līdzekļi izvēlēti, lai nenotiktu atkārtota fiziska izrēķināšanās ar mani un bērniem, lai pasargātu sevi un bērnus no miesas bojājumu nodarīšanas, lai aizsargātu savas tiesības uz dzīvību un tiesības dzīvot drošā vidē.*